અન્ય સલમાનફિલ્મોથી તદ્દન વિપરિત આ ફિલ્મ ગોકળગાયની ગતિએ ધીમે ધીમે આગળ વધ્યા કરે છે. એક પછી એક તદ્દન બિનજરૂરી અને અત્યંત કંગાળ ગીતો આવ્યાં કરે છે. હા, અદનાન સમીની કવ્વાલી ખરેખર હૃદયસ્પર્શી છે. સાચું પૂછો તો આ ફિલ્મમાં હિરોઇનની કશી જરૂર હતી જ નહીં. તેમ છતાં ભાઈ એટલિસ્ટ પડદા પર વાંઢો ન રહી જાય એટલા માટે કરીનાને ફિલ્મમાં લેવાઈ છે, જેનું કામ રેડીમેડ કપડાંના શૉરૂમની બહાર મુકાયેલાં મૅનિકિન કરતાં જરાય વિશેષ નથી. ઇવન એની અને સલમાનની લવસ્ટોરી દૂરદર્શનના સમાચાર કરતાંય વધારે બોરિંગ છે.